CELEX: 
Language: da
Date: 2018-12-14 00:00:00
Title: KOMMISSIONENS DELEGEREDE FORORDNING (EU) …/… om ændring af bilag II til Europa-Parlamentets og Rådets forordning (EU) nr. 515/2014 om oprettelse af et instrument for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved Europa-Parlamentets og Rådets forordning (EU) nr. 515/2014
                  1
                om oprettelse af et instrumentet for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed bemyndiges Kommissionen til at vedtage delegerede retsakter i henhold til betingelserne i forordningens artikel 17. 
            
            
               Kommissionen bemyndiges navnlig ved artikel 7, stk. 2, i forordning (EU) nr. 515/2014 til at vedtage delegerede retsakter med henblik på at revidere listen over specifikke aktioner i bilag II til nævnte forordning, hvis det skønnes nødvendigt, herunder i forbindelse med midtvejsevalueringen.
            
            
               Omskiftende migrationsstrømme kræver en fælles fleksibel tilgang, som passende modsvarer den politiske udvikling og finansieringsbehovene i EU og navnlig de medlemsstater, der konstant er udsat for et stort migrationspres ved de ydre grænser. 
            
            
               Fonden for Intern Sikkerhed, og navnlig instrumentet for finansiel støtte til forvaltning af de ydre grænser og den fælles visumpolitik, bør i den forbindelse kunne yde passende finansiel støtte til gennemførelsen af EU's politikker, som f.eks. hotspottilgangen, som beskrevet i den europæiske dagsorden for migration, der blev fremsat den 13. maj 2015
                  2
                og godkendt af Det Europæiske Råd den 25. og 26. juni 2015
                  3
               . Der ydes via hotspottilgangen operationel støtte til medlemsstater, der oplever et uforholdsmæssigt stort migrationspres ved EU's ydre grænser. Den sikrer integreret, samlet og målrettet bistand ud fra princippet om solidaritet og ansvarsdeling samt med henblik på at sikre, at Schengenområdet fortsat fungerer efter forskrifterne. 
            
            
               Der er under midtvejsevalueringen af de nationale programmer, jf. artikel 15 i forordning (EU) nr. 514/2014, og i lyset af ovennævnte europæiske politiske prioriteter konstateret yderligere finansieringsbehov for så vidt angår grænsekontrolaktiviteter, navnlig i de medlemsstater, der er udsat for et stort migrationspres ved de ydre grænser. 
            
            
               Det Europæiske Råd gentog behovet for at støtte disse bestræbelser i dets konklusioner den 28. juni 2018 og opfordrede til oprettelse på frivillig basis af "kontrollerede centre" på EU's område samt øget samarbejde med tredjelande for at styrke deres grænseforvaltningskapacitet.
            
            
               Disse finansieringsbehov bør imødeses på den mest hensigtsmæssige måde og med det mest oplagte finansieringsredskab.
            
            
               Når de dertil knyttede finansieringsbehovs særtræk i denne henseende tages i betragtning, er det ikke det mest oplagte redskab at supplere medlemsstaternes nationale programmer ved hjælp af fordelingsnøglen, som blev anvendt til fordeling af den enkelte medlemsstats basistildeling, da det ikke ville give mulighed for særligt at målrette de konkrete behov hos de medlemsstater, der er udsat for et stort migrationspres, og som udøver grænsekontrol ved EU's ydre grænser.
            
            
               Det er heller ikke er en hensigtsmæssig løsning at anvende krisebistand, da det i princippet kræver helt særlige omstændigheder, nemlig en krisesituation som defineret i artikel 2, litra f), i forordning (EU) nr. 515/2014. Herudover finansieres krisebistand ved hjælp af en projektorienteret tilgang og i en kort periode (i maksimalt 12 måneder) i modsætning til det flerårige perspektiv for finansiering, der ydes via det nationale program. 
            
            
               Når der anvendes specifikke aktioner under delt forvaltning, bliver der mulighed for en mere fleksibel tilpasning til helt særlige situationer, der hele tiden udvikler sig, da de giver mulighed for med en skræddersyet tilgang at kanalisere flere midler til medlemsstaterne til at støtte en specifik aktivitet under Fonden for Intern Sikkerhed — Ydre grænser og visum. Specifikke aktioner anses derfor som det mest hensigtsmæssige finansieringsredskab på grund af den ganske særlige karakter af de aktiviteter, der har behov for yderligere finansiel støtte såsom gennemførelsen af hotspottilgangen. 
            
            
               Der findes i øjeblikket to specifikke aktioner opført i bilag II til forordning (EU) nr. 515/2014. Den ene er en fælles indsats mellem mindst to medlemsstater og vedrører indkøb af transportmidler og operativt udstyr til rådighed for Det Europæiske Agentur for Grænse- og Kystbevogtning i forbindelse med fælles operationer.
            
            
               Da de nuværende specifikke aktioner ikke giver mulighed for støtte til den type aktiviteter, der er påpeget i midtvejsevalueringen, er behov for at opføre en ny specifik aktion i det relevante bilag til forordning (EU) nr. 515/2014. Denne specifikke aktion kan bidrage til gennemførelsen af hotspottilgangen og dermed støtte en integreret grænseforvaltning og en effektiv kontrol og beskyttelse af Unionens ydre grænser. 
            
            
               Denne ændring af listen over specifikke aktioner med henblik på medlemsstaternes særlige behov, som forudset i retsgrundlaget for instrumentet for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed, giver også mulighed for at øge EU's merværdi i forbindelse med forvaltning af migrationsstrømmene.
            
            
               2.HØRINGER FORUD FOR RETSAKTENS VEDTAGELSE
            
            
               I medfør af reglerne om bedre lovgivning og betragtning 40 til forordning (EU) nr. 515/2014 skal Kommissionen foretage passende høringer ved forberedelsen af delegerede retsakter, herunder på ekspertniveau. Der var kun få tilmeldte til den planlagte eksperthøring den 6. juni 2018, hvorfor den blev aflyst, og høringen foregik i stedet ved en skriftlig procedure i perioden 4. - 20. juni 2018. 
            
            
               Under udarbejdelsen af nærværende delegerede forordning blev bemærkningerne fra medlemsstaternes eksperter taget behørigt i betragtning.
            
            
               En feedbackmekanisme blev iværksat efter den tværtjenstlige høring, jf. reglerne for bedre regulering. Feedbackperioden sluttede den 22. oktober 2018. Der indkom ingen bemærkninger hertil.
            
         
         
            
               3.JURIDISKE ASPEKTER AF DEN DELEGEREDE RETSAKT
            
            
               Ved artikel 7, stk. 2, i forordning (EU) nr. 515/2014 bemyndiges Kommissionen til at vedtage delegerede retsakter med henblik på ændring af bilag II til nævnte forordning, som indeholder listen over specifikke aktioner.
            
            
               Ved artikel 17 i forordning (EU) nr. 515/2014 fastsættes udøvelsen af de delegerede beføjelser, og navnlig under hvilke betingelser Kommissionen tillægges beføjelser til at vedtage delegerede retsakter.
            
            
               KOMMISSIONENS DELEGEREDE FORORDNING (EU) …/…
            
            
               af 14.12.2018
            
            
               om ændring af bilag II til Europa-Parlamentets og Rådets forordning (EU) nr. 515/2014 om oprettelse af et instrument for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed 
               
            
               ЕВРОПЕЙСКАТА КОМИСИЯ,
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 515/2014 af 16. april 2014 om et instrument for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed og om ophævelse af beslutning nr. 574/2007/EF
                  4
               , og særlig artikel 7, stk. 2, og
            
            
               ud fra følgende betragtninger:
            
            
               (1)I artikel 7 i forordning (EU) nr. 515/2014 henvises til disponible ressourcer til specifikke aktioner, der kan tildeles medlemsstaterne. 
            
            
               (2)Under midtvejsevalueringen, jf. artikel 15 i Europa-Parlamentets og Rådets forordning (EU) nr. 514/2014
                  5
               , er der konstateret yderligere finansieringsbehov på området for grænseforvaltning. 
            
            
               (3)Af midtvejsevalueringen fremgik behovet for at yde tilstrækkelig finansiel støtte til grænsekontrollen, navnlig i hotspotområderne som defineret i artikel 2, stk. 10, i forordning (EU) 2016/1624
                  6
               , eller andre områder, der er udsat for lignende eksisterende eller potentielt stort og uforholdsmæssigt migrationspres. 
            
            
               (4)Det Europæiske Råd gentog behovet for at støtte Unionen i disse bestræbelser i dets konklusioner den 28. juni 2018 og opfordrede til oprettelse på frivillig basis af 'kontrollerede centre' på Unionens område samt øget samarbejde med tredjelande for at styrke deres grænseforvaltningskapacitet.
            
            
               (5)Den eksisterende liste over specifikke aktioner i bilag II til forordning (EU) nr. 515/2014 rummer to specifikke aktioner, hvortil medlemsstaterne kan modtage supplerende støtte.
            
            
               (6)Finansieringen af aktioner til gennemførelse af hotspottilgangen eller lignende tilgang kan ikke i tilstrækkelig grad kanaliseres gennem den nuværende liste over specifikke aktioner. En ændring af listen er derfor den bedste måde at sikre fleksibiliteten af Fonden for Intern Sikkerhed — Ydre grænser og visum.
            
            
               (7)Den nye specifikke aktion, der bliver tilføjet i bilag II til forordning (EU) nr. 515/2014 vil bidrage til en effektiv kontrol med Unionens ydre grænser. Aktionen er i tråd med de specifikke mål i denne forordning som omhandlet i artikel 3, stk. 2, litra b), til støtte for integreret grænseforvaltning ved at lette international beskyttelse for dem, der har behov for det.
            
            
               (8)Tilføjelse af en ny specifik aktion, der afspejler medlemsstaternes seneste politiske udvikling og finansieringsbehov, kan skabe en betydelig merværdi, da den vil bidrage til at mindske presset på dem, der er mest berørt af migrations- og asylstrømme, og dermed på Unionen som helhed
            
            
               (9)Forordningen bør træde i kraft dagen efter offentliggørelsen i Den Europæiske Unions Tidende, for at denne aktion hurtigt kan finde anvendelse som følge af det ovennævnte presserende finansieringsbehov.
            
            
               (10)Forordning (EU) nr. 515/2014 bør derfor ændres — 
            
         
         
            
               VEDTAGET DENNE FORORDNING:
            
            
               Artikel 1
            
            
               I bilag II til forordning (EU) nr. 515/2014 indsættes følgende som punkt 3:
            
            
               "3. Oprettelse, udvikling og drift, herunder levering af tjenesteydelser såsom identifikation, fingeraftryksafgivelse, sikkerhed og medicinsk screening, debriefing, tilrådighedsstillelse af oplysninger, registrering og første modtagelse, af hotspotområder, som defineret i artikel 2, stk. 10, i forordning (EU) 2016/1624, eller andre områder med anvendelse af hotspotprocedurer eller lignende ordninger som f.eks. "kontrollerede centre", der er oprettet af en medlemsstat samt leveringen af disse tjenesteydelser ved grænseovergangssteder med lignende eksisterende eller potentielt stort og uforholdsmæssigt migrationspres, herunder om nødvendigt støtte til grænseforvaltning i tredjelande."
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.
            
            
               Udfærdiget i Bruxelles, den 14.12.2018.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        Europa-Parlamentets og Rådets forordning (EU) nr. 515/2014 af 16. april 2014 om oprettelse af et instrument for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed og om ophævelse af beslutning nr. 574/2007/EF (EUT L 150 af 20.5.2014, s. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        EUT L 150 af 20.5.2014, s. 143.
               
               
                  
                     (5)
                  
                        Europa-Parlamentets og Rådets forordning (EU) nr. 514/2014 af 16. april 2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring (EUT L 150 af 20.5.2014, s. 112).
               
               
                  
                     (6)
                  
                        Europa-Parlamentets og Rådets forordning (EU) 2016/1624 af 14. september 2016 om den europæiske grænse- og kystvagt og om ændring af Europa-Parlamentets og Rådets forordning (EU) 2016/399 og om ophævelse af Europa-Parlamentets og Rådets forordning (EF) nr. 863/2007, Rådets forordning (EF) nr. 2007/2004 og Rådets beslutning 2005/267/EF (EUT L 251 af 16.9.2016, s. 1).